การจัดกระบวนการเรียนรู้เรื่อง “รักลูก ต้องเลิกเหล้า” สำหรับชั้นอนุบาล

**ขอบเขต เนื้อหา**

คนไทยเสียชีวิตจากเหล้าทุกๆ 10 นาที หรือปีละกว่า 5 หมื่นคน เพราะเหล้าหรือสุราเป็นสาเหตุของโรคถึง 200 ชนิด โดยเฉพาะโรคมะเร็งตับซึ่งเวลานี้ได้กลายมาเป็นอันดับ 1 ของมะเร็งทั้งหมด **ที่น่าเป็นห่วงคือคนไทยถึง 2.75 ล้านคน ติดเหล้า ความสูญเสียมากที่สุดจากเหล้าคืออุบัติเหตุบนท้องถนนที่คร่าชีวิตผู้คนมากกว่า 20,000 รายต่อปี** นอกจากนี้ผู้ที่ดื่มเหล้ายังได้สร้างความสูญเสียต่อผู้อื่นอีก เช่น เกิดความรุนแรงในครอบครัว การทะเลาะวิวาท การล่วงละเมิดทางเพศ ฯลฯ ที่สำคัญเหล้ายังเป็นสาเหตุหลักที่ทำลายสถาบันพื้นฐานที่สำคัญที่สุดของคนไทยนั่นคือสถาบันครอบครัว

เหล้าเป็นสารพิษอย่างหนึ่งที่มีผลต่อการทำลายเซลล์ของร่างกาย เมื่อเราดื่มเหล้าเข้าไปจึงสร้างความเสียหายให้กับเซลล์ เนื้อเยื่อ และยังส่งผลต่อการทำงานของอวัยวะต่างๆ ในร่างกาย ตามข้อมูลต่อไปนี้

**๑.ตับ**

แอลกอฮอล์จะทำให้เซลล์ตับเริ่มบวม มีไขมันแทรกตัวตามเซลล์ของตับ และเมื่อเราดื่มเหล้าเข้าไปมากๆ ก็จะกลายเป็นโรคตับแข็งจนนำไปสู่โรคมะเร็งตับในที่สุด

**๒.สมอง**

แอลกอฮอล์จะทำลายเซลล์สมอง เกิดอาการความจำเสื่อม ความคิดเลอะเลือน เสียการทรงตัว เดินโซเซ เซลล์ของสมองจะมีขนาดเล็กลง จนส่งผลต่อบุคลิกภาพ เช่น เกิดอาการซึมเศร้า ประสาทหลอน ระแวงว่าจะมีคนมาทำร้าย เป็นต้น

**๓.กระเพาะอาหาร**

แอลกอฮอล์จะทำลายเซลล์เยื่อบุกระเพาะอาหาร การที่กระเพาะอาหารถูกกระตุ้นให้ผลิตน้ำย่อยออกมามากขึ้น จะเป็นสาเหตุให้กระเพาะอาหารอักเสบ เป็นแผล มีอาการปวดท้อง หรือรุนแรงถึงขั้นอาเจียนเป็นเลือด

**วัตถุประสงค์**

1. ความรู้ - สามารถอธิบายเรื่องผลกระทบของเหล้าเบื้องต้นได้

2. ทักษะ - สามารถอภิปรายและวางแผนเพื่อช่วยคุณพ่อคุณแม่ให้เลิกเหล้าได้อย่างสร้างสรรค์

3. คุณค่า – ตระหนักถึงโทษของเหล้าที่มีต่อคุณพ่อคุณแม่ เกิดแรงบันดาลใจที่จะช่วยคุณพ่อคุณแม่

เลิกเหล้า

**ชั้นอนุบาล กระบวนการ 50 นาที (สำหรับ Online และ Offline)**

1. ครูทักทายนักเรียน จากนั้นพาร้องเพลงเพื่อเตรียมความพร้อม(ใช้เพลงที่ครูและเด็กร้องกันเป็นประจำ) **3-5 นาที**

2. ครูเล่นเกมทายคำ โดยให้นักเรียนฟังคำใบ้จากแผ่นป้ายแล้วตอบคำถาม(แผ่นป้ายมี 3 คำใบ้)

1.เป็นสิ่งที่ดื่มได้ 2.มีสีน้ำตาลอ่อน 3.ดื่มแล้วจะเมา

จากนั้นครูเฉลยโดยการนำภาพเหล้าแผ่นใหญ่ๆ มาติดบนกระดาน  **5 นาที**

3. ครูชวนคุยเพื่อสำรวจการดื่มเหล้าของพ่อและแม่ผ่านการตั้งคำถาม *“ในห้องเรียนของเรามีพ่อแม่ใครดื่มเหล้าบ้าง”* ครูให้นักเรียนยกมือตอบ และถามความรู้สึก 4-5 คน  **5 นาที**

4. ครูบอก *“ใครไม่อยากให้พ่อแม่ดื่มเหล้าให้ยืนขึ้น”* (นักเรียนยืน) *“ใครจะช่วยไม่ให้พ่อแม่ดื่มเหล้าให้นั่งลง”*

(นักเรียนนั่งลง) ครูถาม *“เด็กๆมีวิธีไหนที่จะช่วยไม่ให้พ่อแม่ดื่มเหล้าบ้าง”* ให้นักเรียนตอบ 2-3 คน

จากนั้นครูชวนทุกคนชม Animation เรื่อง *“จุกกะจ๋า ตอน เพราะรักจึงพิทักษ์พ่อ”*

ครูพูด *“ครูจะพาเด็กๆไปดู จุกและจ๋าห้ามไม่ให้พ่อกินเหล้า ลองมาดูกันว่าพวกเขาจะทำสำเร็จไหม”*

ครูเปิด Animation เรื่อง *“จุกกะจ๋า ตอนเพราะรักจึงพิทักษ์พ่อ”*  **20 นาที**

6. ครูชวนสรุปการเรียนรู้ ด้วยคำถาม *“เด็กๆ ดู Animation เรื่องนี้แล้วรู้สึกอย่างไรบ้าง”*

ครูชวนคิดและให้ชิ้นงาน *“ถ้าเด็กๆจะช่วยไม่ให้พ่อแม่ดื่มเหล้า จะทำอย่างไร”* ครูให้

นักเรียนวาดภาพแสดงความคิดสร้างสรรค์และเขียนคำบรรยายเล็กน้อย(ตามความสามารถ)ลงบนการ์ด

เพื่อนำไปมอบให้พ่อและแม่  **15 นาที**

**ให้วาดภาพแสดงความคิดสร้างสรรค์พร้อมกับเขียนคำบรรยายที่เด็กๆอยากช่วยพ่อและแม่**

“เก่งมากเพื่อนๆ”

****

ชื่อ...........................................นามสกุล....................................................... ชั้น..........โรงเรียน ...........................................................